b"\n_START_ARTICLE_\nZanzibaro sultonatas\n_START_SECTION_\nNepriklausomas sultonatas\n_START_PARAGRAPH_\nZanzibaro sultonatas susidar\xc4\x97 Omano imperijai suskilus \xc4\xaf dvi dalis. Pastarasis vald\xc4\x97 didel\xc4\x99 dal\xc4\xaf Arabijos ir Ryt\xc5\xb3 Afrikos, o 1840\xc2\xa0m. perk\xc4\x97l\xc4\x97 savo sostin\xc4\x99 i\xc5\xa1 Maskato \xc4\xaf Zanzibar\xc4\x85. Mirus sultonui Sa'id ibn Sultan, du jo s\xc5\xabn\xc5\xabs \xc4\x97m\xc4\x97 kovoti d\xc4\x97l vald\xc5\xbeios, kas galiausiai l\xc4\x97m\xc4\x97 sultonato skilim\xc4\x85. Majid ibn Sa'id 1856\xc2\xa0m. u\xc5\xbevald\xc4\x97 pietines buvusios Omano imperijos teritorijas (Svahili\xc5\xb3 krant\xc4\x85) ir \xc4\xafk\xc5\xabr\xc4\x97 Zanzibaro sultonat\xc4\x85, kuris kontroliavo visas rytin\xc4\x97s Afrikos pakrantes._NEWLINE_Pirmojo sultono laikais buvo labai stipriai vystoma verg\xc5\xb3 prekyba, ir Zanzibaras tapo pagrindiniu verg\xc5\xb3 tiek\xc4\x97ju tuometiniame pasaulyje. Yra paskai\xc4\x8diuota, kad kasmet i\xc5\xa1 Zanzibaro buvo i\xc5\xa1ve\xc5\xbeamas apie 50 000 verg\xc5\xb3. Siekdamas u\xc5\xbetikrinti s\xc4\x97kming\xc4\x85 verg\xc5\xb3 prekyb\xc4\x85, Zanzibaras tur\xc4\x97jo pl\xc4\x97sti savo \xc4\xaftak\xc4\x85 \xc4\xaf Afrikos gilum\xc4\x85 ir \xc4\xaftvirtinti prekybinius kelius per retai gyvenamas savanas \xc4\xaf Viktorijos e\xc5\xbeero valstybes ir Savan\xc5\xb3 valstybes. \xc4\x8cia \xc4\xaf verg\xc5\xb3 prekyb\xc4\x85 \xc4\xafsijung\xc4\x97 kitos etnin\xc4\x97s grup\xc4\x97s. Sultonato hegemonija vakaruose siek\xc4\x97 iki pat Kongo d\xc5\xbeiungli\xc5\xb3 rytinio pakra\xc5\xa1\xc4\x8dio, \xc4\x8dia i\xc5\xa1plito svahili\xc5\xb3 kult\xc5\xabra ir kalba._NEWLINE_V\xc4\x97lesni sultonai ma\xc5\xbeino verg\xc5\xb3 prekybos apimtis ir siek\xc4\x97 vergov\xc4\x97s panaikinimo. Jie gana spar\xc4\x8diau modernizavo \xc5\xa1al\xc4\xaf, \xc4\xafdiegdami naujas technologijas, vystydami infrastrukt\xc5\xabr\xc4\x85. Tuometinis Stoun Taunas tapo moderniu miestu, turin\xc4\x8diu telegraf\xc4\x85, vandentiek\xc4\xaf, gerus kelius. Buvo u\xc5\xbedaryta daugyb\xc4\x97 verg\xc5\xb3 turg\xc5\xb3\n_START_SECTION_\nProtektoratas\n_START_PARAGRAPH_\n1886\xc2\xa0m. Brit\xc5\xb3 imperija ir Vokietija sudar\xc4\x97 slapt\xc4\x85 sutart\xc4\xaf, pagal kuri\xc4\x85 iki 1890\xc2\xa0m. pasidalino Zanzibaro valdomas \xc5\xbeemynines teritorijas. 1890\xc2\xa0m. pasira\xc5\xa1ius Heligolando-Zanzibaro sutart\xc4\xaf, Zanzibaras tapo Brit\xc5\xb3 protektoratu ir jam beliko tik Zanzibaro sala. Ta\xc4\x8diau sultonato valdov\xc5\xb3 linija i\xc5\xa1laikyta. 1896\xc2\xa0m. \xc4\xafvyko trumpiausias u\xc5\xbefiksuotas istorijoje 38 minu\xc4\x8di\xc5\xb3 karas, kuomet po sultono mirties \xc4\xafvyko perversmas ir vald\xc5\xbei\xc4\x85 u\xc5\xbegrob\xc4\x97 Khalid ibn Barghash, nepalankus britams. Britams prad\xc4\x97jus karo veiksmus, sultonas pasidav\xc4\x97 i\xc5\xa1 karto._NEWLINE_1963\xc2\xa0m., prasid\xc4\x97jus dekolonizacijai, sultonatas buvo paskelbtas nepriklausomu, o sultonas Jamshid bin Abdullah Al Said \xc4\xaftvirtintas naujuoju sultonu. Ta\xc4\x8diau jau kitais metais jame \xc4\xafvyko Zanzibaro revoliucija, kuri nuvert\xc4\x97 sultono vald\xc5\xbei\xc4\x85 ir paskelb\xc4\x97 Zanzibaro ir Pembos Liaudies Respublik\xc4\x85. Jai buvo lemta egzistuoti tik kelet\xc4\x85 m\xc4\x97nesi\xc5\xb3, nes 1964\xc2\xa0m. baland\xc5\xbeio m\xc4\x97nes\xc4\xaf ji sujungta su Tanganika, taip suformuojant Tanzanij\xc4\x85."